text: [{"text_idx": "#000001", "text": "Hann var i\u0301 nevndini hja\u0301 F\u00f8royska Bi\u0301bliugrunninum i\u0301 mong a\u0301r og kundi gle\u00f0ast um hesa sto\u0301ru bi\u0301bliuna, sum kom u\u0301t, naka\u00f0 a\u0301\u00f0renn hann fo\u0301r."}, {"text_idx": "#000003", "text": "\u201cFa\u0301tt er sum fa\u00f0ir\u201d \u2013 men ofta var hann i\u0301 bakgrundini. Luturin hja\u0301 okkara pa\u0301pum var \u00f8\u00f0rvi\u0301si enn hja\u0301 pa\u0301pum i\u0301 dag, nu\u0301 roynt ver\u00f0ur at javnseta mammur og pa\u0301par i\u0301 odd og egg. At ta\u00f0 ikki alti\u0301\u00f0 eydnast so v\u00e6l, er ein onnur s\u00f8ga."}, {"text_idx": "#000004", "text": "Teir stri\u0301ddust, og ta\u00f0 gj\u00f8rdu mammurnar eisini. Hv\u00f8r a\u0301 si\u0301num fronti, t\u00e6r vi\u00f0 hu\u0301s. Pa\u0301par stri\u0301ddust u\u0301ti u\u0301r heiminum, fyri hu\u0301sum, fyri mati og kl\u00e6\u00f0um, fyri v\u00e6lfer\u00f0arsamfelagnum, vit hava i\u0301 dag."}, {"text_idx": "#000005", "text": "Og stri\u0301ddist, ta\u00f0 gj\u00f8rdi eisini pa\u0301pi okkara. Alti\u0301\u00f0 i\u0301 sving. Morgunma\u00f0ur, og um sumrarnar m\u00f8tti hann til arbei\u00f0is einar tveir ti\u0301mar fyrr, enn hann a\u0301tti. Naka\u00f0 skerdur i\u0301 orku, so vi\u00f0 hu\u0301s ma\u0301tti hann hvi\u0301la seg eina fer\u00f0 ella tv\u00e6r gj\u00f8gnum dagin. Skerdur av tuberklunum, sum h\u00f8vdu rakt tri\u0301ggjar fer\u00f0ir, og ma\u0301tti ansa s\u00e6r fyri strongd og kri\u0301msju\u0301kum. Men annars alti\u0301\u00f0 i\u0301 sving, og ofta hev\u00f0i hann meir enn eitt arbei\u00f0i. Ta\u0301 i\u00f0 hann gavst a\u0301 Esso fyri aldur, fo\u0301r hann at arbei\u00f0a a\u0301 a\u00f0rari skrivstovu, a\u0301 einum av rei\u00f0ari\u0301unum, og har var hann i\u0301 fleiri a\u0301r. Si\u0301\u00f0an settist hann at skriva bi\u0301bliuor\u00f0abo\u0301k. Og ta\u0301 i\u00f0 hon var u\u0301tkomin i\u0301 1985, ta\u0301 i\u00f0 hann var 74 a\u0301r, fo\u0301r hann i\u0301 holt vi\u00f0 n\u00e6stu bo\u0301kina, um William Sloan og fyrstu br\u00f8\u00f0rasamkomurnar i\u0301 F\u00f8royum. Hon kom u\u0301t i\u0301 1992, ta\u0301 i\u00f0 hann var 81."}, {"text_idx": "#000006", "text": "I\u0301 go\u0301\u00f0ve\u00f0rinum \u2013 allarhelst i\u0301 1992 \u2013 fo\u0301ru vit ba\u0301\u00f0ir u\u0301t a\u0301 altanina, har vit gj\u00f8gnumgingu tilfar i\u0301 bo\u0301kini um Sloan og samkomurnar, sum skuldi koma u\u0301t,"}, {"text_idx": "#000007", "text": "Heldur ikki a\u0301 Sanatoriinum i\u0301 Hoyd\u00f8lum vo\u0301ru tey tuberklasju\u0301ku, sum orka\u00f0u so fr\u00e6gt, arbei\u00f0sleys. Eg meini, at hann l\u00e6rdi at binda b\u00f8kur inn har. Og tekningina gj\u00f8rdi babba av pa\u0301pa si\u0301num, sum hann ikki slapp at fylgja til gravar, ti\u0301 hann aftur bleiv innlagdur vi\u00f0 tuberklum. Tekningin er so miki\u00f0 go\u0301\u00f0, at helst er spell, at hann ikki gj\u00f8rdi meira vi\u00f0 ta\u00f0. Hann hev\u00f0i evni a\u0301 so mongum \u00f8kjum. Abbi bleiv ikki meir enn 66."}, {"text_idx": "#000008", "text": "Hesum l\u00e6tta og l\u00e6ttsinta manni, sum var merktur av sju\u0301ku fleiri fer\u00f0ir i\u0301 li\u0301vinum, honum untist kortini at gerast 92 a\u0301r. Hann fo\u0301r fra\u0301 okkum a\u0301 sumri i\u0301 2003, a\u0301 La\u0301gargar\u00f0i, har b\u00e6\u00f0i foreldur okkara livdu si\u0301ni seinastu a\u0301r, to\u0301 ikki i\u0301 senn. Hon fo\u0301r longu i\u0301 1994."}, {"text_idx": "#000009", "text": "Sagt ver\u00f0ur, at fatanin av ti\u0301num himmalska fa\u00f0ir hongur ofta saman vi\u00f0 fatanini av ti\u0301num jar\u00f0iska. Vit h\u00f8vdu so sera mildan pa\u0301pa, og eg haldi, hann hev\u00f0i fari\u00f0 gj\u00f8gnum eld og vatn fyri si\u0301ni b\u00f8rn. Vit iva\u00f0ust onganti\u0301\u00f0 i\u0301, at hann var a\u0301 okkara si\u0301\u00f0u."}, {"text_idx": "#000010", "text": "Tekning fa\u00f0irs av abba okkara, Johannes Joensen, sum doy\u00f0i i\u0301 1938."}, {"text_idx": "#000011", "text": "Einar tv\u00e6r fer\u00f0ir i\u0301 Ny\u0301ggja Testamenti stendur henda a\u0301minning til pa\u0301par: \u201cEggi\u00f0 ikki b\u00f8rn tykkara til vrei\u00f0i\u201d. Sumt skilja vit ikki fyrr enn seinni, og hesi or\u00f0ini skilti eg ikki, fyrr enn eg sa\u0301, at ta\u00f0 finnast har\u00f0ligir pa\u0301par og pa\u0301par, sum \u00f8sa si\u0301ni b\u00f8rn og skumpa tey fra\u0301 s\u00e6r. Eg dugdi ikki at skilja hesi bo\u00f0ini, ti\u0301 ta\u00f0 var so langt fra\u0301 ti\u0301 milda pa\u0301pa, vit sja\u0301lv h\u00f8vdu. Hann var bra\u0301ur og bragdligur av lyndi, men var mildur vi\u00f0 okkum b\u00f8rn og kundi eisini vera sera tolin, ikki minst vi\u00f0 mammu. Teirra si\u0301na\u0301millum k\u00e6rleiki og eymleiki var ein fyrimynd, og uttan nakran iva mundi felags s\u00f8gan vi\u00f0 sju\u0301ku, sakni og stu\u0301ran eiga si\u0301n lut i\u0301 ti\u0301."}]